SKRIFTLIG FORESPØRGSEL P-1049/01

af Pietro-Paolo Mennea (ELDR) til Kommissionen

(26. marts 2001)

Om: Forurening med elektrosmog i Barletta

I et centralt område af byen Barletta (BA), nærmere betegnet i Via S. Antonio og Via Renato Coletta, findes der to store elektromagnetiske anlæg; det drejer sig om en radioantenne, som er anbragt på en bygnings terrassetag, og en telekommunikationscentral, som befinder sig i en anden bygnings stueetage og mezzanin. Disse to anlæg har med rette skabt bekymring blandt indbyggerne i dette område og blandt hele befolkningen i Barletta på grund af forværringen af det alvorlige problem med elektrosmogforurening. Borgernes bekymringer er yderligere øgede som følge af det voksende antal af kræft og leukæmi, som er konstateret hos folk, der bor i bygninger i det pågældende område.

Denne form for forurening er let at spore også på grund af forstyrrelser og inteferens i fjernsynsapparater, kompasser og andre apparater, som ikke kan benyttes på grund af de elektromagnetiske bølger fra de pågældende anlæg. Ved en forebyggende kontrol i flere af de berørte områder fra områdeledelsen af ASL Ba/4 er der fastslået elektromagnetiske værdier, som var seks gange højere end den ved lov fastsatte grænseværdi; det er nødvendigt at foretage en kontrol af de elektriske kabler i et større område for at fastslå elektrosmogniveauet i og uden for boligerne. Elektrosmogforureningen er ødelæggende på internationalt plan og skader befolkningens sundhed og sikkerhed; i Italien er der for nylig vedtaget en rammelov om beskyttelse mod udsættelse for elektriske, magnetiske og elektromagnetiske felter.

Kan Kommissionen på denne baggrund:

- kontrollere, om de elektromagnetiske bølger fra ovennævnte anlæg producerer forurening på et niveau, der overstiger de ved lov fastsatte grænseværdier til skade for borgernes sundhed;

- undersøge, om den kommunale forvaltning i Barletta og de kompetente ministerier i forbindelse med denne sag har iværksat kontrol med de elektriske kabler på området for at fastslå, om elektrosmogniveauet i og uden for de pågældende boliger overstiger grænseværdierne?

- oplyse, om de kompetente organer inden for politi og retsvæsen har foretaget yderligere nødvendige og omhyggelige undersøgelser for at kontrollere, om der er sket uregelmæssigheder, og om der følgelig påhviler et ansvar for alle dem, som direkte eller indirekte har forårsaget denne form for forurening?

Svar afgivet på Kommissionens vegne af David Byrne

(6. juni 2001)

Fællesskabets bestemmelser om radioprodukter og telekommunikation på det konkurrencestyrede marked gør medlemsstaterne ansvarlige for at sikre, at mobiltelefonsendere af GSM-typen ikke udsætter offentligheden for strålingsniveauer, som kan være sundhedsskadelige. Især artikel 3, stk.1, litra a, i Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(1) forpligter udstyrsfabrikanter til at sikre, at deres produkter ikke er sundhedsskadelige, hvis de installeres til det tilsigtede formål. I kraft af samme direktivs artikel 7, stk. 2, kan medlemsstaterne begrænse ibrugtagning af radioudstyr med begrundelse i hensynet til den offentlige sundhed. Artikel 9, stk. 2, i Europa-Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne(2) giver tillige den nationale tilsynsmyndighed beføjelse til at udstede ex-ante bestemmelser for installation af radioudstyr.

Fællesskabet har også med andre dokumenter vejledt medlemsstaterne, hvad angår udøvelsen af deres ansvar. Den 12. juli 1999 afgav Rådet henstilling til medlemsstaterne om grænseværdier for de elektromagnetiske felter (0 herz-300 gigaherz), som befolkningen kan udsættes for, i form af Rådets

henstilling 1999/519/EF af 12. juli 1999 om begrænsning af befolkningens eksponering for elektromagnetiske felter (0 Hz-300 GHz)(3). Ved fuld overholdelse af de grundlæggende restriktioner og referenceværdier, som er nævnt i henstilllingen, vil brugere være sikret en høj grad af beskyttelse mod såvel akutte som langsigtede følgevirkninger af ikke-ioniserende stråling fra sådant udstyr.

Derudover har Kommissionen for nylig anmodet Den Videnskabelige Komité for Toksicitet, Økotoksicitet og Miljø om en ajourføring af komitéens tidligere udtalelse (juni 1998) om sundhedsrisici forårsaget af elektromagnetiske felter i forbindelse med ny teknologisk udvikling og eksponeringsbetingelser. Den ajourførte udtalelse, der offentliggøres i juli 2001, vil om fornødent indgå i udarbejdelsen af forslag til ny fællesskabslovgivning på området.

Ansvaret for den lokale gennemførelse af ovennævnte bestemmelser ligger hos de lokale myndigheder og medlemsstaterne. De bør sikre, at de beskyttelsesmæssige målsætninger, som er vedtaget af den lovgivende myndighed, overholdes i alle tilfælde.

(1) EFT L 91 af 7.4.1999.

(2) EFT L 199 af 26.7.1997.

(3) EFT L 199 af 30.7.1999.